डोगरी लोक-साहित्ता च पशु-जीवन गी जिस ढंगा कन्ने लेदा ऐ, ओदे च घटना स्थल भाएं किन्ना गै प्राचीन की नेईं होऐ, ओदा दित्ते दा अनुभव अज्जा लेई बी उन्ना गै सार्थक बनदा ऐ। अस इक अनुभव गी डोगरेपना च जां प्हाड़ीपने दी दमागी कन्धें च नईं बन्नी सकदे। ए भागीदारी मनुक्खा दी सांजी ऐ। इस अनुभव गी मनुक्खा दे अपने ब्यापक बिकास आली पठेला कन्ने गै दिक्खने दा मजा ऐ। डोगरी लोक कत्थें दी ए चेतना जेदे च मनुक्खा दे जीने दे केईं पक्खें पर पशु-पैंछिएं दिएं निक्किएं-निक्किएं अनुभूतिएं दे निग्गे-निग्गे पेआर-भरोचे रूपें च मिलदी ऐ, ए डोगरा-प्हाड़ी अलाके दी काह्रा च नईं बज्झदी, एदे च ओ ब्यापक गुण ऐ जेह्ड़ा सारा मनुक्खता दा सांजा ऐ। एदे च मनुक्खा दी आत्मा दा प्राकृतक दक्ख ऐ ते एदा घाट आदमी गी किश गल्लां सखालने आला ते जरूर ऐ, पर ओ गल्लां आदमी ते पशु संसारै दियां सांजिआं न। पशुएं गी अस अज्ज नमें ढंगै कन्ने दिक्खने दे आदी होई गेदे आं। पर डोगरी लोक-कत्थें च बड़ा नोखापन ऐ।